Imtella' Diċembru 15, 2021 Il-kantanta popolari Amerikana Billie Eilish qalet li l-pornografija li kienet tara meta kienet għadha ħalib ommha fi snienha kinitilha ta' ħsara kbira. Eilish fetħet qalbha dwar dan f'intervista waqt il-programm tar-radju 'The Howard Stern Show'. L-istilla pop qalet li bdiet tara l-pornografija ta' 11-il sena u li minħabba fiha bdiet issibha iebsa toħroġ ma' persuna bla xkiel. Hija ħaditha qatta' bla ħabel kontrieha nnifisha talli drat tara l-pornografija qisu xejn mhu xejn. Qalet, li minħabba f'hekk drat ma tgħid le għal xejn. Il-kantanta żiedet tgħid li ġieli lanqas kien jirnexxilha tagħlaq għajn m'għajn minħabba dak li kienet tara. Qalet, li l-pornografija għamlitilha ħsara kbira f'moħħha u argumentat li m'għandhiex tkun aċċessibbli kif ġieb u laħaq. Il-pinna ta' Eilish sikwit titratta temi li jafu jkunu kontroversjali. Fil-kanzunetta 'Male Fantasy' mill-album 'Happier Than Ever', fost l-oħrajn, hija titkellem dwar meta kienet taljena rasha bil-pornografija malli kienet għadha kif temmet relazzjoni li kellha. Intant, fl-istess intervista, Eilish żvelat li damet tkaxkar bis-sintomi tal-Covid-19 madwar xahrejn. Hija ġiet pożittiva għall-virus f'Awwissu li għadda. Eilish qalet li l-vaċċin salvalha ħajjitha. Minkejja li għad għandha biss 19-il sena, Eilish diġà rebħet seba' Grammy Awards. Is-sena l-oħra, hija saret l-iżgħar artista fl-istorja li kaxkret l-ogħla erba' Grammy Awards fl-istess sena.